
ΓΝΩΜΟΔΟΤΗΣΗ

ΘΕΜΑ: Περί διορισμού δικηγόρου για παράσταση στην από 08.09.2026 και με ΓΑΚ 199770/2026 (ΕΑΚ 13536/2026) Αίτηση ασφαλιστικών μέτρων των 1) Αναγνωστοπούλου Αθηνάς του Δημητρίου και 2) Κυριακόπουλου Δημήτρη του Ιωάννη, ενώπιον του Μονομελούς Πρωτοδικείου Αθηνών απευθυνόμενη (διαδικασία ασφαλιστικών μέτρων)


**********************

	Την 24.09.2026 κοινοποιήθηκε στην υπηρεσία πρωτοκόλλου του Δήμου μας η από 08.09.2026 και με ΓΑΚ 199770/2026 (ΕΑΚ 13536/2026) Αίτηση ασφαλιστικών μέτρων των 1) Αναγνωστοπούλου Αθηνάς του Δημητρίου και 2) Κυριακόπουλου Δημήτρη του Ιωάννη, ενώπιον του Μονομελούς Πρωτοδικείου Αθηνών απευθυνόμενη (διαδικασία ασφαλιστικών μέτρων), κατά του Ελληνικού Δημοσίου και κατά του Δήμου Ανδραβίδας – Κυλλήνης, με αιτήματα να ληφθούν ασφαλιστικά μέτρα για την προσωρινή ρύθμιση της εργασιακής σχέσης των αιτούντων, να διαταχθεί ο Δήμος να αποδέχεται προσωρινά την προσφερόμενη και με τον προσήκοντα τρόπο εργασία τους από την άσκηση της ένδικης αίτησης και εφεξής και μέχρι την έκδοση τελεσίδικης απόφασης επί της κύριας αγωγής κατά τη διαδικασία των εργατικών διαφορών, καταβάλλοντάς τους τις νόμιμες αποδοχές τους για την εργασία αυτή, να καταδικαστεί ο Δήμος σε χρηματική ποινή (200) ευρώ ημερησίως, εφόσον αρνηθεί να συμμορφωθεί με την απόφαση του Δικαστηρίου και δεν αποδεχτεί την προσηκόντως προσφερόμενη εργασία τους, από την άσκηση της ένδικης αίτησης και εφεξής και να εκδοθεί προσωρινή διαταγή, λόγω του άμεσου και επικείμενου κινδύνου, που να διατάσσει τον Δήμο να αποδέχεται τις υπηρεσίες των αιτούντων με την καταβολή των νόμιμων αποδοχών τους μέχρι την έκδοση απόφασης επί της εν λόγω αιτήσεως. Ως χρόνος συζήτησης του αιτήματος χορήγησης προσωρινής διαταγής ορίστηκε η 29-09-2026, ημέρα Τρίτη και ώρα 11:45, στο γραφείο του Προέδρου Υπηρεσίας του Πρωτοδικείου Αθηνών (ΑΣΦ/ΠΔ1-ΣΕ ΑΝΑΜΟΝΗ ΧΡΕΩΗΣΗΣ).


	Επειδή, σύμφωνα με το άρθρο 72 του Ν. 3852/2010, σε συνδυασμό με το άρθρο 74Α του Ν. 3852/2010, όπως προστέθηκε από το άρθρο 9 του Ν. 5056/2023, η Δημοτική Επιτροπή αποφασίζει για την υποβολή προσφυγών στις διοικητικές αρχές και αποφασίζει για την άσκηση ή μη όλων των ένδικων βοηθημάτων και των ένδικων μέσων, καθώς και για την παραίτηση από αυτά, πλην των περιπτώσεων δικών που αφορούν στον προσδιορισμό ή τη μετατροπή της εργασιακής σχέσης μεταξύ εργαζομένων και του δήμου, στις οποίες η άσκηση ενδίκων μέσων είναι υποχρεωτική. Επίσης, αποφασίζει τον συμβιβασμό ή την κατάργηση δίκης που έχει αντικείμενο ποσό έως εξήντα χιλιάδες (60.000) ευρώ, πλέον ΦΠΑ. Όταν το αντικείμενο της δίκης είναι άνω του ποσού αυτού, τότε εισηγείται τη λήψη απόφασης από το δημοτικό συμβούλιο. Δεν επιτρέπεται συμβιβασμός ή κατάργηση δίκης για απαιτήσεις μισθών, επιδομάτων, αποζημιώσεων, εξόδων παράστασης, εξόδων κίνησης και γενικά μισθολογικών παροχών οποιασδήποτε μορφής, εξαιρουμένων εκείνων για τις οποίες το νομικό ζήτημα έχει επιλυθεί με απόφαση ανωτάτου δικαστηρίου. Η απόφαση της Δημοτικής Επιτροπής για τις περιπτώσεις των προηγούμενων εδαφίων, πλην αυτών που αφορούν στον προσδιορισμό ή τη μετατροπή της εργασιακής σχέσης κατά τα προβλεπόμενα στο πρώτο εδάφιο, λαμβάνεται ύστερα από γνωμοδότηση δικηγόρου, η έλλειψη της οποίας συνεπάγεται ακυρότητα της σχετικής απόφασης. Η παρούσα ρύθμιση ισχύει και όταν η αρμοδιότητα ασκείται από το δημοτικό συμβούλιο.
	Σύμφωνα με τον Οργανισμό Εσωτερικής Υπηρεσίας (ΟΕΥ) του Δήμου Ανδραβίδας – Κυλλήνης, στον Δήμο λειτουργεί Αυτοτελές Γραφείο Νομικής Υπηρεσίας, που εκπροσωπεί τον δήμο σε νομικές υποθέσεις εντός και εκτός των Δικαστηρίων και των Διοικητικών αρχών ενώ προβλέπονται δύο (2) ειδικές θέσεις Δικηγόρων με έμμισθη εντολή, από τις οποίες έχει καλυφθεί μόνο μία (1) με την πρόσληψη της υπογράφουσας, δικηγόρου παρ' Αρείω Πάγω.
	Επειδή η υπογράφουσα είναι η μοναδική νομική σύμβουλος που διαθέτει ο Δήμος και είναι επιβαρημένη με τον χειρισμό των πολυάριθμων δικαστικών υποθέσεων του Δήμου και των ΝΠΔΔ αυτού που εκκρεμούν στα πολιτικά και διοικητικά δικαστήρια της Ηλείας και της Αχαΐας, ενώπιον των οποίων υποχρεούται να παρίστανται σε καθημερινή σχεδόν βάση, καθώς επίσης έχει τεράστιο φόρτο από γνωμοδοτήσεις, σύνταξη υπομνημάτων ενώπιον των Διοικητικών Δικαστηρίων, τρέχοντα επείγοντα ζητήματα νομικής υποστήριξης των υπηρεσιών και των μονοπρόσωπων ή συλλογικών οργάνων διοίκησης, ο χειρισμός και η διεκπεραίωση των οποίων δημιουργεί τεράστιο όγκο και φόρτο εργασίας. Επειδή ο φόρτος και όγκος εργασίας δεν προσδιορίζεται πάντοτε από τον αριθμό των υποθέσεων που έχει χρεωθεί ένας δικηγόρος, αλλά ιδίως από τη φύση της υποθέσεως, τα νομικά και πραγματικά ζητήματα που ανακύπτουν, αλλά και τις απαιτούμενες διαδικαστικές ενέργειες που είναι φυσικό να διαφοροποιούνται για κάθε υπόθεση. 
	Επειδή η ανωτέρω υπόθεση, η οποία φέρεται προς συζήτηση ενώπιον του Μονομελούς Πρωτοδικείου Αθηνών, έχει μεγάλη σπουδαιότητα για τον Δήμο και επιβάλλεται η ανάθεση της εκπροσώπησης σε εξειδικευμένο και με γνώση του θέματος δικηγόρο, λόγω της φύσης της, της πολυπλοκότητας των νομικών διατάξεων και θεμάτων, αλλά και λόγω της χιλιομετρικής απόστασης από το Πρωτοδικείο Αθηνών, στο οποίο θα συζητηθεί η υπόθεση κατά την προαναφερθείσα δικάσιμο ή σε μεταγενέστερη δικάσιμο, μετά νόμιμη διακοπή ή αναβολή.
	Επειδή ο προταθείς Δικηγόρος Αθηνών κ. Αναστάσιος Κάτανος έχει πλήρη γνώση της συγκεκριμένης υπόθεσης και των περιστατικών αυτής, ενώ έχει εκπροσωπήσει τον Δήμο μας κατά την εκδίκαση υποθέσεων εργατικών διαφορών, ενώπιον του Πρωτοδικείου Αθηνών (ιδέτε τις υπ’ αριθμ. 395/2022 Απόφαση της Οικονομικής Επιτροπής Δήμου Ανδραβίδας Κυλλήνης, καθώς και τις υπ’ αριθμ. 102/2024, 397/2025, 47/2026 και 66/2026 Αποφάσεις της Δημοτικής Επιτροπής).

	Ενόψει όλων των παραπάνω, γνωμοδοτώ όπως η Δημοτική Επιτροπή του Δήμου Ανδραβίδας – Κυλλήνης, ως κατά νόμο αρμόδιο όργανο, αφού λάβει υπόψη την παρούσα και όλα όσα αναφέρω, λάβει απόφαση, με την οποία: 

α) θα παρέχει την εντολή και εξουσιοδότηση στον δικηγόρο Αθηνών κ. Αναστάσιο ΚΑΤΑΝΟ του Κωνσταντίνου, ΑΜ/ΔΣΑ 14734, κάτοικο Αθηνών, οδός Ακαδημίας αρ.74, ΑΦΜ 043971596, να παρασταθεί και να εκπροσωπήσει τον Δήμο Ανδραβίδας – Κυλλήνης κατά τη συζήτηση του αιτήματος χορήγησης προσωρινής διαταγής (δικάσιμος: 29-09-2026 ή σε οποιαδήποτε μετ’ αναβολή ή μετά διακοπή δικάσιμο) καθώς και κατά την κύρια συζήτηση της αιτήσεως ασφαλιστικών μέτρων με ΓΑΚ 199770/2026 και ΕΑΚ 13536/2026 κατά του Δήμου, ενώπιον του Μονομελούς Πρωτοδικείου Αθηνών, σε όποια δικάσιμο και αν προσδιοριστεί αυτή
β) να καταθέσει Σημείωμα, Προσθήκη – Αντίκρουση, καθώς και όλα τα απαραίτητα έγγραφα, 
γ) να υποβάλει ενστάσεις 
δ) να μεριμνήσει για τη λήψη ένορκων βεβαιώσεων και 
ε) γενικά να ενεργήσει κάθε τι το νόμιμο προς περάτωση αυτής της εντολής και με σκοπό την προάσπιση των συμφερόντων του Δήμου Ανδραβίδας – Κυλλήνης, για το σύνολο των προαναφερθεισών υποθέσεων που εκκρεμούν σε βάρος του Δήμου. 


Για τη Νομική Υπηρεσία
Η έμμισθη Δικηγόρος


ΜΑΡΙΑ ΙΩΑΝ. ΜΠΑΚΟΓΙΑΝΝΗ

